0. PREDMET ÚPRAVY Táto smernica sa vzťahuje na bezpečnostné pásy a zadržiavacie systémy, ktorú sú určené na montáž do vozidiel vyhovujúcich definícii uvedenej v prílohe II k smernici 70/156/EHS a ktoré sú určené na samostatné použitie, to znamená ako individuálne vybavenie pre dospelé osoby sediace sedadlách smerujúcich dopredu alebo dozadu, a pre detské zadržiavacie systémy určené na montáž do vozidiel kategórie M1, N1.

1. POJMY Na účely tejto smernice:

1.1 „bezpečnostný pás (sedadlový pás, pás)“ znamená zostavu popruhov s uzatváracou sponou, nastavovacími zariadeniami a pripevňovacími kovaniami, ktorú je možné ukotviť v motorovom vozidle a ktorá je konštruovaná tak, aby sa v prípade zrážky alebo náhleho spomalenia zmenšilo nebezpečenstvo poranenia používateľa tým, že obmedzí pohyblivosť jeho tela. Takéto usporiadanie sa vo všeobecnosti označuje názvom „súprava pásov“ a tento pojem tiež zahŕňa akékoľvek zariadenia pre pohlcovanie energie alebo navíjanie pásov;

1.1.1 „brušný pás“ znamená pás, ktorý prechádza cez prednú časť panvovej oblasti tela používateľa;.

1.1.2 „diagonálny pás“ znamená pás, ktorý prechádza uhlopriečne cez prednú časť hrudníka nositeľa od bokov smerom k protiľahlému plecu;

1.1.3 „trojbodový pás“ znamená pás, ktorý je v podstate kombináciou brušného popruhu a diagonálneho popruhu;

1.1.4 „postrojový pás“ znamená zostavu, ktorá sa skladá z brušného pásu a plecných popruhov;

1.2 „typ pásu“ znamená kategóriu pásov, ktoré sa vzájomne nelíšia v takých základných rysoch, ako sú:

1.2.1 tuhé časti (spony, pripevňovacie kovanie, navíjače, atď.);

1.2.2 materiál, štruktúra tkania, rozmery a farba popruhov;

1.2.3 geometrické usporiadanie súpravy pásov;

1.3 „popruh“ znamená ohybná časť určená na pridržiavanie tela a prenášanie namáhania na ukotvenia pásov;

1.4 „spona“ znamená rýchlo sa uvoľňujúce zariadenie, ktoré umožňuje používateľovi, aby bol zadržaný pásom; spona, okrem spony postrojového pásu, môže obsahovať aj nastavovacie zariadenie;

1.5 „nastavovacie zariadenie pásu“ znamená zariadenie umožňujúce nastaviť pás podľa individuálnej potreby používateľa a polohy sedadla; nastavovacie zariadenie môže tvoriť súčasť spony, navíjača alebo ľubovolnej inej časti bezpečnostného pásu;

1.6 „pripevňovacie kovanie“ znamená časti súpravy pásov vrátane potrebných zabezpečovacích prvkov, ktoré umožňujú pripevniť pás ku kotviacim úchytom pásov;

1.7 „pohlcovač energie“ znamená zariadenie určené na rozptyľovanie energie nezávisle na popruhu alebo spoločne s ním a tvoriaci súčasť súpravy pásov;

1.8 „navíjač“ znamená zariadenie na umiestnenie časti alebo celého popruhu bezpečnostného pásu;

1.8.1 „navíjač bez blokovania (typ 1)“ znamená navíjač, z ktorého sa malou vonkajšou silou vytiahne popruh na celú svoju dĺžku a ktorý neumožňuje nastavenie dĺžky vytiahnutého popruhu;

1.8.2 „navíjač s ručným odblokovaním (typ 2)“ znamená navíjač, ktorý musí používateľ ručne odblokovať, aby sa dosiahla požadovaná dĺžka popruhu, a ktorý sa automaticky zablokuje, keď táto činnosť prestane;

1.8.3 „navíjač s automatickým blokovaním (typ 3)“ znamená navíjač, ktorý umožňuje vytiahnutie popruhu na požadovanú dĺžku a ktorý po zapnutí spony automaticky nastaví popruh na mieru používateľa; bez úmyselného zásahu používateľa ďalšie vytiahnutie popruhu nie je možné;

1.8.4 „navíjač s núdzovým blokovaním (typ 4)“ znamená navíjač, ktorý pri bežných jazdných podmienkach neobmedzuje voľnosť pohybu používateľa bezpečnostného pásu; má zariadenie na nastavovanie dĺžky, ktorý automaticky prispôsobí popruh používateľovi a uvedie do činnosti blokovací mechanizmus v týchto prípadoch:

1.8.4.1 spomalenie vozidla (jednotlivá citlivosť);

1.8.4.2 kombinácia spomalenia vozidla, odvíjanie popruhu a akýchkoľvek iných automatických prostriedkov (viacnásobná citlivosť);

1.8.5 „navíjač s núdzovým blokovaním s vyšším prahom reakcie (typ 4 N)“ znamená navíjač typu definovaného v odseku 1.8.4, ale s osobitnými vlastnosťami so zreteľom na použitie vo vozidlách kategórie M2, M3, N1, N2 a N3; (1)

1.8.6 „zariadenie pre výškové nastavenie pásu“ znamená zariadenie umožňujúce nastaviť výškovú polohu vrchnej slučky pásu podľa požiadaviek jednotlivého používateľa a podľa polohy sedadla; toto zariadenie je možné pokladať za časť pásu alebo za časť kotviaceho úchytu pásu;

1.9 „kotviace úchyty pásu“ znamenajú časti nosnej konštrukcie vozidla, nosnej konštrukcie sedadla alebo ktorejkoľvek inej časti vozidla, ku ktorým sa pripevnia bezpečnostné pásy;

1.10 „typ vozidla“ z hľadiska bezpečnostných pásov a zadržiavacích systémov znamená kategóriu motorových vozidiel, ktoré sa nelíšia v takých zásadných hľadiskách ako sú rozmery, tvar a materiály súčastí nosnej konštrukcie vozidla, nosná konštrukcia sedadiel alebo ktorejkoľvek inej časti vozidla, ku ktorej sú uchytené bezpečnostné pásy a zadržiavacie systémy;

1.11 „zadržiavací systém“ znamená systém pozostávajúci zo sedadla uchyteného vhodnými prostriedkami k nosnej konštrukcii vozidla a z bezpečnostného pásu, pre ktorý na nosnej konštrukcii sedadla umiestnený aspoň jeden kotviaci úchyt;

1.12 „sedadlo“ znamená konštrukciu, ktorá môže, ale nemusí byť integrovaná do nosnej konštrukcie vozidla, spolu s úplným vybavením, určenú na sedenie pre jednu dospelú osobu; tento termín zahŕňa jednak jednotlivé sedadlo, a jednak časť lavicového sedadla určeného na sedenie pre jednu osobu;

1.12.1 „predné sedadlo cestujúceho“ znamená každé sedadlo, ktorého „najviac vpredu ležiaci H-bod“ je vo zvislej priečnej rovine prechádzajúcej R-bodom vodiča alebo pred ňou;

1.13 „skupina sedadiel“ znamená buď sedadlo lavicového typu, alebo sedadlá ktoré sú oddelené, ale usporiadané vedľa seba (t. j. upevnené tak, že predné úchyty jedného z týchto sedadiel sú v jednom rade s prednými alebo zadnými úchytmi iného sedadla, alebo medzi úchytmi iného sedadla) a poskytujúce jedno alebo viac miest na sedenie pre dospelé osoby;

1.14 „lavicové sedadlo“ znamená konštrukciu s úplným vybavením, určenú na sedenie pre aspoň dve dospelé osoby;

1.15 „nastavovací systém“ znamená mechanizmus, pomocou ktorého sa môže sedadlo alebo jeho časti nastaviť do polohy prispôsobenej tvaru tela sediacej osoby; tento mechanizmus má predovšetkým umožňovať:

1.15.1 pozdĺžne prestavenie;

1.15.2 zvislé prestavenie;

1.15.3 uhlové prestavenie;

1.16 „ukotvenie sedadla“ znamená systém, pomocou ktorého je zostava sedadla pripevnená k nosnej konštrukcii vozidla, včítane príslušných častí nosnej konštrukcie vozidla;

1.17 „typ sedadla“ znamená kategóriu sedadiel, ktoré sa nelíšia v podstatných aspektoch ako je:

1.17.1 nosná konštrukcia, tvar, rozmery a materiály sedadla;

1.17.2 typ a rozmery nastavovacích systémov a všetkých blokovacích systémov sedadla;

1.17.3 typ a rozmery kotviacich úchytov pásov na sedadle, ukotvenie sedadla a príslušných častí nosnej konštrukcie vozidla;

1.18 „prestavovací systém“ znamená zariadenie umožňujúce posun sedadla, alebo niektorej jeho časti, v uhlovom alebo pozdĺžnom smere, bez jeho prechodu do pevnej medzipolohy, pre uľahčenie prístupu cestujúcemu;

1.19 „uzamykací systém“ znamená zariadenie ktoré sedadlo a jeho časti zabezpečuje pri používaní v ľubovolnej polohe;

1.20 zapustené uvoľňovacie tlačidlo zariadenia, ktoré nesmie umožniť odopnutie spony pomocou gule s priemerom 40 mm;

1.21 „nezapustené uvoľňovacie tlačidlo“: zariadenie, ktoré musí umožniť odopnutie spony pôsobením gule s priemerom 40 mm;

1.22 „predpínacie zariadenie“ znamená dodatočne montované alebo vstavané zariadenie, ktoré utiahne popruh, aby sa zmenšila vôľa pásu pri náraze vozidla;

1.23 „referenčná zóna“ znamená priestor medzi dvoma zvislými pozdĺžnymi rovinami, vzdialenými od seba 400 mm a symetricky umiestnenými vzhľadom na bod H a definovaný otočením prístroja, opísaného v prílohe II k smernici Rady 74/60/EHS zo zvislej do vodorovnej osi; prístroj sa (2)umiestni podľa popisu v prílohe II a nastaví sa na maximálnu dĺžku 840 mm;

1.24 „súprava airbagu“ znamená zariadenie nainštalované ako doplnok k bezpečnostným pásom a zadržiavacím systémom v motorových vozidlách, t. j. zariadenie, ktoré pri prudkom náraze vozidla automaticky rozvinie pomocou tlaku plynu v ňom obsiahnutom pružný vankúš tak, aby sa obmedzila intenzita dotyku jednej alebo viacerých častí tela osoby vo vozidle s vnútorným povrchom priestoru pre cestujúcich;

1.25 „airbag cestujúceho“ znamená súpravu airbagu určenú na ochranu osôb sediacich na sedadlách iných ako na sedadle vodiča pri čelnom náraze vozidla;

1.26 „detské zadržiavacie zariadenie“ znamená súprava konštrukčných častí, ktorá môže byť kombináciou popruhov alebo pružných dielov so zabezpečovacou sponou, nastavovacím zariadením, úchytmi a v niektorých prípadoch aj s doplnkovou sedačkou alebo nárazovým štítom a ktorá môže byť ukotvená ku karosérii vozidla; systém je konštruovaný tak, aby sa znížilo nebezpečenstvo poranenia používateľa obmedzením pohyblivosti jeho tela ak dôjde k nárazu alebo náhlemu spomaleniu vozidla;

1.27 „chrbtom k smeru jazdy“ znamená otočený v opačnom smere k bežnému smeru pohybu vozidla.

2. ES TYPOVÉ SCHVÁLENIE KONŠTRUKČNEJ ČASTI

2.1 Žiadosť o ES typové schválenie konštrukčnej časti

2.1.1 Žiadosť o ES typové schválenie konštrukčnej časti podľa článku 3 ods. 4 smernice 70/156/EHS pre typ bezpečnostného pásu podáva jeho výrobca. Žiadosť o ES typové schválenie konštrukčnej časti podľa článku 3 ods. 4 smernice 70/156/EHS pre typ zadržiavacieho systému podáva jeho výrobca alebo výrobca vozidla, do ktorého má byť tento systém namontovaný.

2.1.2 Vzor informačného dokumentu je uvedený v dodatku 1 k prílohe II.

2.1.3 Technickej skúšobni vykonávajúcej skúšky na schválenie typu sa musia predložiť tieto vzorky:

2.1.3.1 Šesť vzoriek, z ktorých jedna je na referenčné účely.

2.1.3.2 Popruh s dĺžkou 10 m pre každý typ bezpečnostné pásu.

2.1.3.3 Technická skúšobňa vykonávajúca skúšky na schválenie typu konštrukčnej časti je oprávnená žiadať aj ďalšie vzorky.

2.1.4 Žiadateľ musí v prípade zadržiavacích systémov predložiť 2 vzorky technickej skúšobni vykonávajúcej skúšky na schválenie typu zadržiavacích systémov. Môžu to byť dve vzorky pásov požadovaných podľa bodu 2.1.2.1 a podľa vlastného výberu výrobcu buď vozidlo predstavujúce schvaľovaný typ vozidla alebo konštrukčnú časť (konštrukčné časti) vozidla, ktorú (ktoré) technická skúšobňa pokladá za podstatnú (podstatné).

2.1.5 V prípade detských zadržiavacích systémov sa predložia štyri vzorky:

2.1.5.1 popruh s dĺžkou 10 m pre každú kategóriu popruhov v detskom zadržiavacom systéme, okrem rozkrokového popruhu, kde sa dodá vzorka s dĺžkou 2 m; a

2.1.5.2 návody a podrobnosti o balení v súlade s odsekom 14 prílohy XVII.

2.1.5.3 Technická skúšobňa vykonávajúca skúšky na schválenie typu konštrukčnej časti je oprávnená vyžiadať si ďalšie vzorky.

2.1.5.4 V prípade tašiek na prenášanie dieťaťa, ak sa dané zadržiavacie zariadenie pre takúto tašku je možné používať v kombinácii s viacerými typmi tašiek na prenášanie dieťaťa, musí výrobca zadržiavacieho systému predložiť zoznam týchto typov.

2.1.5.5 Ak sa v detskom zadržiavacom systéme používa schválený bezpečnostný pás pre dospelých, musí žiadateľ presne uviesť druh použitého bezpečnostného pásu, napríklad statický brušný pás.

2.1.6 Príslušný úrad si pred udelením typového schválenia overí, či sú prijaté dostatočné opatrenia na zabezpečenie účinnej kontroly zhody.

2.2 Označenia

2.2.1 Vzorky typu pásu alebo typu zadržiavacieho systému predložené na ES typové schválenie konštrukčnej časti podľa bodu 2.1.3 alebo 2.1.4 musia byť zreteľne a nezmazateľne označené menom alebo obchodným názvom alebo značkou výrobcu.

2.2.2 Vzorky detských zadržiavacích systémov predložené na schválenie podľa bodu 2.1.5 a 2.1.5.1 musia byť zreteľne a nezmazateľne označené menom výrobcu, jeho iniciálami alebo jeho obchodnou značkou.

2.2.2.1 Jedna plastových súčiastok detského zadržiavacieho zariadenia (napríklad škrupina, nárazový štít, ochranný vankúš atď.), okrem pásu (pásov) alebo postroja musí byť zreteľne a nezmazateľne označená rokom výroby.

2.2.2.2 Ak sa má detské zadržiavacie zariadenie používať v kombinácii s bezpečnostným pásom pre dospelých, musí sa predpísaný spôsob umiestnenia popruhov zreteľne vyznačiť v nákrese, ktorý musí byť trvalo pripojený k zadržiavaciemu systému. Ak je zadržiavacie zariadenie uchytené bezpečnostnými pásmi pre dospelých, musia byť predpísané vedenie popruhov na použitie smerujúce dopredu a smerujúce dozadu zreteľne rozlíšené na výrobku farebným označením. Pri namontovaní zariadenia v smere smerujúceho dopredu sa použije vedenie označené červenou farbou a pri namontovaní zariadenia proti smeru jazdy sa použije vedenie označené modrou farbou. Rovnaké farby sa použijú aj na štítkoch graficky znázorňujúcich spôsob použitia a umiestnených na zariadení. Jednotlivé polohy brušnej a plecnej časti bezpečnostného pásu sa musia byť označené farbou alebo slovami, alebo oboma spôsobmi. Uvedené označenia musia byť na zadržiavacom zariadení umiestnenom vo vozidle viditeľné. Pre detské obmedzovače skupiny 0 musí byť toto označenie viditeľné aj vtedy, keď v zadržiavacom zariadení sedí dieťa.

2.2.2.3 Detské zadržiavacie zariadenia smerujúce proti smeru jazdy musia mať trvale pripevnený štítok viditeľný aj v namontovanej polohe a s týmto výstražným upozornením: VEĽKÉ NEBEZPEČENSTVO Nepoužívajte na sedadlách pre cestujúcich, ktoré sú vybavené airbagmi tento štítok musí byť napísaný v jazyku štátu, v ktorom sa zadržiavacie zariadenie predáva.

2.2.2.4 Na zadržiavacích zariadeniach, ktoré môžu smerovať aj dozadu, musí štítok obsahovať tento text: DÔLEŽITÉ UPOZORNENIE NEPOUŽÍVAJTE AKO ZARIADENIE SMERUJÚCE DOPREDU, AK HMOTNOSŤ DIEŤAŤA NEPRESAHUJE… (uvedie sa odkaz na návod na použitie)

2.3 Všeobecné požiadavky

2.3.1 Každá vzorka predložená v súlade s bodom 2.1 musí vyhovovať požiadavkám definovaným v bodoch 2.3 až 2.7.

2.3.2 Každá vzorka zadržiavacieho systému predložená v súlade s bodom 2.1 musí vyhovovať príslušným požiadavkám uvedeným v prílohe XVII.

2.3.3 Pás alebo zadržiavací systém musí byť navrhnutý a skonštruovaný tak, aby pri správnej montáži a primerane využívaný cestujúcim fungoval uspokojivo a aby zmenšovať nebezpečenstvo telesného poranenia pri dopravnej nehode.

2.4 Pevné časti

2.4.1 Všeobecne

2.4.1.1 Pevné časti bezpečnostného pásu, ako spony, nastavovacie zariadenia, upevňovacie kovania a ďalšie, nesmú mať ostré hrany, ktoré by mohli trením spôsobiť opotrebenie alebo porušenie popruhov.

2.4.1.2 Všetky časti súpravy pásu podliehajúce korózii musia byť proti nej vhodným spôsobom chránené. Po skúške odolnosti proti korózii predpísanej v bode 2.7.2 nesmú byť na súčiastke viditeľné žiadne znaky poškodenia, ktoré by mohlo zhoršiť správne fungovanie zariadenia, ani znaky rozsiahlejšej korózie viditeľnej voľným okom kvalifikovaného pozorovateľa.

2.4.1.3 Pevné časti pohlcujúce energiu alebo vystavené záťaži alebo prenášajúce záťaž nesmú byť krehké.

2.4.1.4 Pevné prvky a plastové časti bezpečnostného pásu musia byť umiestnené a namontované tak, aby sa pri bežnom používaní vozidla nemohli zachytiť pod posuvným sedadlom ani vo dverách vozidla. Ak niektorá z týchto častí nespĺňa uvedené požiadavky, musí sa podrobiť nárazovou skúškou za studena podľa bodu 2.7.6.4. Ak sa po vykonaní tejto skúšky na plastových náteroch alebo obaloch pevných častí objavia viditeľné trhliny, tieto plastové súčasti sa musia odstrániť a zvyšné časti súprava sa musí prekontrolovať, či je aj naďalej spoľahlivá. Ak je zvyšná časť súpravy aj naďalej bezpečná a bez viditeľných trhlín, znova sa prekontroluje, či vyhovuje požiadavkám podľa bodov 2.4.2, 2.4.3 a 2.6.

2.4.1.5 Je zakázané používať materiály s nasiakavosťou zodpovedajúcou vlastnostiam polyamidu 6 pre všetky mechanické časti, ktorých funkcie by mohli byť touto vlastnosťou nepriaznivo ovplyvnené.

2.4.2 Spona.

2.4.2.1 Spona musí byť navrhnutá tak, aby sa vylučovala akákoľvek možnosť nesprávneho použitia: okrem iného to znamená, že nesmie byť možné, aby zostala čiastočne zapnutá. Spôsob otvárania spony musí byť zrejmý. Časti spony, ktoré môžu prísť do kontaktu s telom používateľa, nesmú mať dotykovú plochu menšiu než 20 cm2 a užšiu než 46 cm, merané v rovine vzdialenej maximálne o 2,5 mm od dotykovej plochy. Spony postrojových pásov sa s ohľadom na uvedenú požiadavku považujú za vyhovujúce, ak dotyková plocha spony a pripútanej osoby je v rozsahu od 20 cm2 do 40 cm2.

2.4.2.2 Spona, aj keď nie zaťažená, musí zostať zapnutá v akejkoľvek polohe. Spona sa nesmie rozopnúť silou menšou než 10 N. Spona musí byť navrhnutá tak, aby sa dala ľahko uchopiť a používať. Spona sa musí dať uvoľniť pri pôsobení záťaže uvedenej v bode 2.7.9.2. Spona sa musí rozopínať po stlačení tlačidla, alebo podobného zariadenia. Plocha, na ktorú sa týmto tlakom pôsobí, musí mať pri uvoľnenom tlačidle v rovine kolmej na počiatočný smer pohybu tlačidla tieto rozmery: — v prípade spony zapusteného typu je plocha najmenej 4,5 cm2 a šírka najmenej 15 mm, — v prípade spony nezapusteného typu je plocha najmenej 2,5 cm2 a šírka najmenej 10 mm. Táto plocha musí byť označená červenou farbou, pričom takúto farbu nesmie mať žiadna iná časť spony.

2.4.2.3 Spona musí byť schopná odolať opakovanému vypínaniu a zapínaniu a ešte pred dynamickou skúškou, uvedenou v bode 2.7.8, sa musí podrobiť 5 000 cyklom vypínania a zapínania za podmienok bežného používania. V prípade spôn postrojových pásov nemusia byť pri tejto skúške všetky jazýčky zapnuté.

2.4.2.4 Pri skúške podľa bodu 2.7.6.3 musí spona fungovať bežným spôsobom.

2.4.2.5 Sila potrebná na rozopnutie spony pri skúške podľa bodu 2.7.9 nesmie presiahnuť 60 N.

2.4.2.6 Pevnosť spony sa skúša podľa požiadaviek bodov 2.7.6.1 a prípadne 2.7.6.5. Pri vystavení predpísanej záťaži sa nesmie zlomiť, závažne zdeformovať alebo odpojiť.

2.4.2.7 Ak sa v prípade spôn, ktoré obsahujú prvok spoločný pre dve súpravy pásov, keď je možné sponu jednej súpravy pri použití zapnúť do zodpovedajúcej časti jednej aj druhej súpravy, vykonajú sa skúšky pevnosti a rozopínania podľa bodov 2.7.8 a 2.7.9 pri zapnutí oboma spôsobmi.

2.4.3 Nastavovacie zariadenie pásu

2.4.3.1 V súlade s požiadavkami bodu 2.7.4 sa preskúšajú dve vzorky z každého nastavovacieho zariadenia. Preklzávanie popruhov nesmie presiahnuť 25 mm pre každú vzorku nastavovacieho zariadenia, pričom celkové posunutie všetkých nastavovacích zariadení nesmie presiahnuť 40 mm.

2.4.3.2 Pevnosť všetkých nastavovacích zariadení sa preskúša podľa bodu 2.7.6.1. Pri pôsobení predpísanej záťaže sa tieto časti nesmú zlomiť ani oddeliť.

2.4.3.3 Pri skúške podľa bodu 2.7.6.6 nesmie byť sila potrebná na ovládanie ktoréhokoľvek ručného zariadenia väčšia než 50 N.

2.4.4 Pripevňovacie kovania a zariadenia pre výškové nastavenie pásu. Pripevňovacie kovania sa podrobia skúške pevnosti tak ako je predpísané v bodoch 2.7.6.1 a 2.7.6.2. Zodpovedajúce zariadenia pre výškové nastavenie pásu sa podrobia skúške pevnosti podľa bodu 2.7.6.2 tejto súčasnej platnej smernice, ak z hľadiska kotvových úchytov neboli preskúšané na vozidle podľa požiadaviek zmenenej a doplnenej smernice Rady 76/115/EHS (3). Tieto súčasti sa účinkom ťahu vyvolaného predpísaným zaťažením nesmú zlomiť ani uvoľniť.

2.4.5 Navíjače. Navíjače musia spĺňať požiadavky uvedené ďalej, vrátane skúšok pevnosti predpísaných v bodoch 2.7.6.1 a 2.7.6.2.

2.4.5.1 Navíjače s automatickým blokovaním.

2.4.5.1.1 Popruh bezpečnostného pásu vybaveného navíjačom s automatickým blokovaním sa medzi jednotlivými blokovacími polohami navíjača nesmie posunúť o viac než 30 mm. Po pohybe pripútaného používateľa dozadu musí pás buď zostať vo svojej pôvodnej polohe, alebo sa musí do tejto polohy samočinne vrátiť pri následných pohyboch používateľa dopredu.

2.4.5.1.2 Ak je navíjač súčasťou brušného pásu, navíjacia sila popruhu meraná na voľnej dĺžke medzi figurínou a navíjačom v súlade s bodom 2.7.7.4 nesmie byť menšia než 7 N. Ak je navíjač súčasťou diagonálneho popruhu, potom navíjacia sila popruhu nesmie byť pri meraní podobným spôsobom menšia než 2 N ani väčšia než 7 N. Ak popruh prechádza cez vodidlo alebo kladku, navíjacia sila sa meria na voľnej dĺžke popruhu medzi figurínou a vodidlom alebo kladkou. Ak súprava obsahuje zariadenie, ktoré pri manuálnej alebo automatickej obsluhe zabraňuje úplnému spätnému navinutiu popruhu, takéto zariadenie sa pri meraní navíjacej sily vypne.

2.4.5.1.3 Postupom podľa bodu 2.7.7.1. sa popruh opakovane vyťahuje z navíjača a spätne automaticky navíja, až kým neprebehne 5 000 cyklov rozvinutia a navinutia. Potom sa navíjač podrobí skúške odolnosti proti korózii predpísanej v bode 2.7.2, ktorá nasleduje po skúške odolnosti proti prachu opísanej v bode 2.7.7.3. Potom musí navíjač úspešne absolvovať ďalších 5 000 cyklov, po uplynutí ktorých musí aj naďalej vyhovovať požiadavkám bodov 2.4.5.1.1 a 2.4.5.1.2. Po vykonaní uvedených skúšok musí navíjač naďalej správne fungovať a účinne navíjať popruh.

2.4.5.2 Navíjače s núdzovým blokovaním.

2.4.5.2.1 Navíjač s núdzovým blokovaním musí pri skúške podľa bodu 2.7.7.2 vyhovovať nasledovným podmienkam. V prípade jednoduchej citlivosti v súlade s bodom 1.8.4.1 platia iba podmienky vzťahujúce sa na spomalenie vozidla.

2.4.5.2.1.1 Navíjač musí blokovať, ak spomalenie vozidla dosiahne hodnotu 0,45 g v prípade navíjača typu 4, alebo 0,85 g v prípade navíjača typu 4 N.

2.4.5.2.1.2 Navíjač nesmie blokovať pri hodnotách zrýchlenia popruhu menších ako 0,8 g v prípade navíjača typu 4 alebo menších ako 1,0 g v prípade navíjača typu 4 N.

2.4.5.2.1.3 Okrem toho navíjač nesmie zablokovať, keď sa snímač odkloní od montážnej polohy stanovenej jeho výrobcom v ľubovoľnom smere o uhol nepresahujúci 12o.

2.4.5.2.1.4 Navíjač musí blokovať, ak sa snímač odkloní od montážnej polohy stanovenej výrobcom v ľubovoľnom smere o uhol nepresahujúci 27o v prípade navíjača typu 4 a o uhol nepresahujúci 40o v prípade navíjačov typu 4 N.

2.4.5.2.1.5 Ak fungovanie navíjača závisí od vonkajšieho signálu alebo zdroja energie, zariadenie musí zaručovať automatické zablokovanie navíjača pri prerušení alebo poruche signálu alebo zdroja energie. Tejto požiadavke nemusí vyhovovať navíjač s viacnásobnou citlivosťou, ak od vonkajšieho signálu alebo od zdroja energie závisí iba jedna úroveň citlivosti a porucha signálu alebo zdroja energie je vodičovi signalizovaná opticky alebo akusticky.

2.4.5.2.2 Pri skúške podľa bodu 2.7.7.2 musí navíjač s núdzovým blokovaním s viacnásobnou citlivosťou vyhovovať stanoveným požiadavkám vrátane citlivosti na odvíjanie popruhu a musí taktiež blokovať pri zrýchlení popruhu meranom v smere odvíjania popruhu a rovnajúcom sa najmenej 2,0 g.

2.4.5.2.3 Pri všetkých skúškach podľa bodov 2.4.5.2.1 a 2.4.5.2.2 nesmie dĺžka, o ktorú sa popruh môže posunúť pred zablokovaním navíjača, presiahnuť 50 mm, začínajúc dĺžkou uvedenou v bode 2.7.7.2.1. S ohľadom na splnenie požiadaviek v bode 2.4.5.2.1.2 sa navíjač považuje za vyhovujúci pri hodnotách zrýchlenia popruhu predpísaných v uvedenom bode, ak sa nezablokuje pred odvinutím najmenej prvých 50 mm popruhu, začínajúc dĺžkou uvedenou v bode 2.7.7.2.1.

2.4.5.2.4 Ak je navíjač súčasťou brušného pásu, navíjacia sila popruhu, meraná na voľnej dĺžke medzi figurínou a navíjačom podľa bodu 2.7.7.4, nesmie byť menšia než 7 N. Ak je navíjač súčasťou diagonálneho popruhu, navíjacia sila popruhu nesmie byť menšia než 2 N ani väčšia než 7 N pri podobnom spôsobe merania. Ak popruh prechádza cez vodidlo alebo kladku, navíjacia sila sa meria na voľnej dĺžke medzi figurínou a vodidlom alebo kladkou, pričom ak súprava obsahuje zariadenie s manuálnym alebo automatickým ovládaním, ktoré zabraňuje úplnému spätnému navinutiu popruhu, nesmie byť toto zariadenie v činnosti pri stanovovaní navíjacej sily.

2.4.5.2.5 Postupom opísaným v bode 2.7.7.1 sa popruh opakovane vyťahuje z navíjača a nechá navinúť, až kým neprebehne 40 000 cyklov rozvinutia a navinutia. Potom sa navíjač podrobí podľa bodu 2.7.2 skúške odolnosti proti korózii, po ktorej nasleduje skúška odolnosti proti prachu opísaná v bode 2.7.7.3. Potom sa musí podrobiť ďalším 5 000 cyklom rozvinutia a navinutia, po ktorých musí naďalej vyhovovať požiadavkám bodov 2.4.5.2.1, 2.4.5.2.2, 2.4.5.2.3 a 2.4.5.2.4. Po vykonaní uvedených skúšok musí navíjač naďalej správne fungovať a účinne navíjať popruh.

2.4.6 Predpínacie zariadenie

2.4.6.1 Po skúške odolnosti proti korózii podľa bodu 2.7.2 musí predpínacie zariadenie (vrátane snímača nárazu pripojeného na zariadenie pôvodnou zástrčkou, v ktorej však nesmie byť pod prúd) fungovať normálne.

2.4.6.2 Musí sa overiť, či pri neúmyselnom uvedení zariadenia do činnosti nevzniká nebezpečenstvo poranenia používateľa.

2.4.6.3 Predpínacie zariadenia aktivované pomocou pyrotechnického prostriedku.

2.4.6.3.1 Po podrobení predpínacieho zariadenia kondicionovaniu podľa bodu 2.7.10.2 nesmie dôjsť k jeho aktivácii teplom a musí fungovať normálne.

2.4.6.3.2 Musia sa prijať preventívne opatrenia, aby sa zabránilo vznieteniu priľahlých horľavých materiálov výronom horúcich plynov.

2.5 Popruhy.

2.5.1 Všeobecné.

2.5.1.1 Popruhov musia mať také vlastnosti, aby ich tlak na telo používateľa bol rozložený čo najrovnomernejšie na celú šírku popruhov a aby sa ani pri pôsobení síl neskrútili. Popruhy musia mať schopnosť pohlcovať a rozptyľovať energiu. Popruhy musia byť vyrobené tak, aby sa používaním nestrapkali.

2.5.1.2 Šírka popruhov zaťažených silou 9800 N nesmie byť menšia než 46 mm. Tento rozmer sa meria počas skúšky medzného zaťaženia predpísanej v bode 2.7.5 bez zastavenia stroja.

2.5.2 Pevnosť po kondicionovaní na izbovú teplotu. V prípade dvoch vzoriek popruhov zhodne kondicionovaných podľa bodu 2.7.3.1 nesmie byť medzné zaťaženie podľa bodu 2.7.5 menšie než 14 700 N. Rozdiel medzi hodnotami medzného zaťaženia oboch vzoriek nesmie presiahnuť 10 % z vyššej nameranej hodnoty medzného zaťaženia.

2.5.3 Pevnosť po špeciálnom kondicionovaní. V prípade dvoch vzoriek popruhov kondicionovaných podľa niektorého z ustanovení bodov 2.7.3 (okrem bodu 2.7.3.1) nesmie byť medzné zaťaženie popruhu nižšie než 75 % z priemeru záťaží určených počas skúšky podľa bodu 2.5.5 a nesmie byť menšia než 14 700 N. Technická skúšobňa môže jednu alebo viacero z týchto skúšok pevnosti vynechať, ak by s prihliadnutím na zloženie použitého materiálu alebo už dostupné informácie boli takéto skúšky nadbytočné.

2.6 Súprava pásu alebo zadržiavací systém.

2.6.1 Požiadavky na dynamické skúšky.

2.6.1.1 Súprava pásu alebo zadržiavací systém sa podrobia dynamickej skúške podľa bodu 2.7.8.

2.6.1.2 Dynamická skúška sa vykonáva na dvoch súpravách pásov, ktoré predtým neboli zaťažované, okrem prípadu, keď je súprava pásu súčasťou zadržiavacích systémov a dynamická skúška sa musí vykonať na zadržiavacích systémoch určených pre jednu skupinu sedadiel, ktoré predtým neboli zaťažované. Spony skúšaných pásov musia vyhovovať požiadavkám uvedeným v bode 2.4.2.3. V prípade bezpečnostných pásov s navíjačmi sa musí vyskúšať odolnosť navíjačov proti prachu podľa bodu 2.7.7.3; v prípade pásov alebo zadržiavacích systémov vybavených predpínacím zariadením obsahujúcim pyrotechnické prostriedky, sa zariadenie musí okrem toho podrobiť aj kondicionovaniu podľa bodu 2.7.10.2.

2.6.1.2.1 Pásy sa musia podrobiť skúške odolnosti proti korózii podľa bodu 2.7.2, po ktorej sa spony podrobia ďalším 500 cyklom rozopnutia a zapnutia za bežných podmienok používania.

2.6.1.2.2 V prípade bezpečnostných pásov s navíjačmi sa navíjače musia podrobiť skúškam opísaným v bode 2.4.5.1 alebo v bode 2.4.5.2. Ak však bola skúšaná odolnosť navíjačov proti korózii podľa bodu 2.6.1.2.1, táto skúška sa nemusí opakovať.

2.6.1.2.3 V prípade pásu určeného na používanie so zariadením na výškové nastavenie pásu, ako je definované v uvedenom bode 1.8.6, dynamická skúška sa vykoná so zariadením nastaveným do najmenej vhodnej polohy (najmenej vhodných polôh), zvolenej (zvolených) technickou skúšobňou zodpovednou za vykonanie skúšky. Ak však zariadenie pre nastavenie výšky pásu má vlastný kotviaci úchyt, ako to umožňuje smernica Rady 76/115/EHS (4), môže technická skúšobňa zodpovedná za vykonanie skúšok podľa vlastného uváženia použiť ustanovenia bodu 2.7.8.1.

2.6.1.2.4 V prípade bezpečnostného pásu s predpínacím zariadením sa hodnota minimálneho povoleného posunu podľa bodu 2.6.1.4.1 môže ďalej znížiť na polovicu. Na účely tejto skúšky musí byť predpínacie zariadenie v činnosti.

2.6.1.3 Pri tejto skúške sa musia splniť tieto požiadavky:

2.6.1.3.1 žiadna časť súpravy pásu alebo zadržiavacieho systému istiaceho používateľa sa nesmie pretrhnúť a žiadna spona ani blokovací alebo posuvný systém sa nesmie samovoľne odblokovať; a

2.6.1.3.2 posun figuríny smerom dopredu musí byť v prípade brušných pásov v úrovni panvy v rozmedzí 80 mm až 200 mm. V prípade postrojových pásov sa minimálna hodnota posunu stanovená pre panvovú oblasť môže znížiť na polovicu. V prípade ostatných typov musí byť posunutie pásov dopredu v úrovni panvy v rozmedzí medzi 80 mm až 200 mm v v úrovni hrudníka od 100 mm do 300 mm. Tieto hodnoty posunov sa vzťahujú na úroveň referenčných bodov vyznačených na obrázku 6 v prílohe V III.

2.6.1.3.3 V prípade bezpečnostných pásov určených na použitie na prednom krajnom mieste na sedenie, ktoré je vybavené predným airbagom, musí byť posunutie referenčného bodu hrudníka väčšie než sú hodnoty uvedené v bode 2.6.1.3.2 vtedy, ak jeho rýchlosť pri tejto hodnote posunu nepresiahne 24 km/hod.

2.6.1.4 V prípade zadržiavacieho systému:

2.6.1.4.1 posun referenčného bodu hrudníka môže presiahnuť hodnoty podľa bodu 2.6.1.3.2, ak je možné výpočtom alebo ďalšou skúškou preukázať, že žiadna časť trupu alebo hlavy figuríny použitej pri dynamickej skúške nepríde do kontaktu s ktoroukoľvek tuhou časťou prednej časti vozidla, ak mechanizmus vyhovuje požiadavkám smernice Rady 74/297/EHS (5), a predpokladá sa, že uvedený kontakt nenastane pri rýchlosti vyššej než 24 km/hod. Pre toto hodnotenie sa predpokladá, že sedadlo je v polohe stanovenej v bode 2.7.8.1.5.

2.6.1.4.2 V prípade vozidiel vybavených takýmito zariadeniami, posuvné a blokovacie systémy umožňujúce cestujúcim na všetkých sedadlách opustiť vozidlo musia byť aj po absolvovaní dynamickej skúšky ručne ovládateľné.

2.6.1.5 Odlišne od uvedeného, pri zmiernení požiadaviek na zadržiavacie systémy môže posunutie presiahnuť hodnoty uvedené v bode 2.6.1.3.2, ak sa pre horný kotviaci úchyt upevnený k sedadlu využijú zmiernené požiadavky podľa bodu 5.5.4 prílohy I k smernici 76/115/EHS. Podrobnosti príslušného zadržiavacieho systému sa zahrnú do doplnku k osvedčeniu typového schválenia uvedeného v dodatku 3 a dodatku 4 k prílohe II.

2.6.2 Pevnosť po skúške odolnosti proti odieraniu

2.6.2.1 V prípade oboch vzoriek kondicionovaných podľa bodu 2.7.3.6 sa medzné zaťaženie stanoví podľa bodov 2.5.2 a 2.7.6. Táto hodnota sa musí rovnať prinajmenšom 75 % priemerných hodnôt medzného zaťaženia stanovených pri skúškach sa neodieranými popruhmi, ale nesmie byť menšia, než je najnižšia záťaž určená pre skúšané položky. Rozdiel medzi hodnotami medzné zaťaženia oboch vzoriek nesmie byť väčší než 20 % najvyššej nameranej hodnoty. V prípade postupov typu 1 a typu 2 sa skúška ťahovej pevnosti vykonáva iba na vzorkách popruhov (bod 2.7.5). V prípade postupov typu 3 sa skúška ťahovej pevnosti vykonáva na popruhu a na príslušných pevných častiach (bod 2.7.6).

2.6.2.2 Súčasti, ktoré sa majú podrobiť skúške odolnosti proti odieraniu a postupy, ktoré sa majú dodržať, sú uvedené v tejto tabuľke. Pri každom postupe sa použije nová vzorka.



Postup typu 1 Postup typu 2 Postup typu 3 Pripevňovacie kovanie – – × Vodidlo alebo kladka – × – Slučka spony – × × Nastavovacie zariadenie × – × Časti prišité k popruhu – – ×

2.7 Skúšky.

2.7.1 Použitie vzoriek predložených na ES typové schválenie konštrukčnej časti pásu alebo zadržiavacieho systému (pozri prílohu XIV).

2.7.1.1 Na kontrolu spony, skúšku spony pri nízkej teplote, v prípade potreby na skúšku spony pri nízkej teplote podľa bodu 2.7.6.4, skúšku životnosti spony, skúšku odolnosti pásu proti korózii, skúšku činnosti navíjača a na skúšku uvoľnenia spony po dynamickej skúške sú potrebné dve súpravy pásu alebo dva zadržiavacie systémy. Jedna z týchto dvoch vzoriek sa použije na kontrolu pásu alebo zadržiavacieho systému.

2.7.1.2 Na kontrolu spony a na skúšku pevnosti spony v ťahu, skúšku pripevňovacieho zariadenia, nastavovacieho zariadenia pásov podľa potreby aj navíjačov je potrebná jedna súprava pásu alebo zadržiavací systém.

2.7.1.3 Na kontrolu spony, skúšku mikrosklzu a skúšku odolnosti proti odieraniu sú potrebné dva pásy alebo zadržiavacie systémy. Jedna z týchto vzoriek sa použije na skúšku činnosti nastavovacieho zariadenia pásu.

2.7.1.4 Vzorka popruhu sa použije na skúšku medze pevnosti popruhu v ťahu. Časť tejto vzorky sa musí uschovať na celé obdobie platnosti typového schválenia konštrukčnej časti.

2.7.2 Skúška odolnosti proti korózii.

2.7.2.1 Úplná súprava bezpečnostného pásu sa umiestni do skúšobnej komory podľa popisu v prílohe XIII. V prípade súpravy s navíjačom sa popruh odvinie v celej dĺžke až na dĺžku (300 ± 3) mm. Až na krátke prerušenia, nevyhnutné napríklad na kontrolu a doplnenie soľného roztoku, musí skúška vystavením vplyvu prostredia prebiehať nepretržite 50 hodín.

2.7.2.2 Po skončení skúšky vystavením vplyvu prostredia sa súprava opatrne umyje alebo ponorí do čistej tečúcej vody s teplotou najviac 38 °C, aby sa odstránil prípadný soľný povlak, a pred kontrolou podľa bodu 2.4.1.2 sa nechá 24 hodín schnúť pri izbovej teplote.

2.7.3 Kondicionovanie popruhov na skúšku medze pevnosti Vzorky narezané z popruhu podľa bodu 2.1.3.2 sa upravia takto podľa ďalej uvedeného popisu.

2.7.3.1 Kondicionovanie na izbovú teplotu Popruh sa ponechá najmenej 24 hodín v atmosfére s teplotou 20 ± 5 °C a s relatívnou vlhkosťou 65 ± 5 %. Ak sa skúška nevykoná ihneď po skončení kondicionovania, vzorka sa až do začatia skúšky umiestni do vzduchotesne uzatvorenej nádoby. Hodnota medzného zaťaženia sa musí stanoviť do piatich minút po vybratí popruhu zo stabilizačnej atmosféry alebo z nádoby.

2.7.3.2 Vystavenie vzorky účinkom svetla.

2.7.3.2.1 Použijú sa ustanovenia odporúčania ISO/R 105-B 02-1978. Popruh sa vystaví účinkom svetla počas doby potrebnej na vyblednutie štandardnej modrej číslo 7 na odtieň rovnajúci sa odtieňu číslo 4 na šedej stupnici.

2.7.3.2.2 Popruh sa potom ponechá najmenej 24 hodín v atmosfére pri teplote vzduchu (20 ± 5) °C a pri relatívnej vlhkosti (65 ± 5) %. Ak nie je možné vykonať skúšku ihneď po vystavení účinkom svetla, vzorka sa až do začiatku skúšky uchováva vo vzduchotesne uzatvorenej nádobe. Hodnota pevnosti v ťahu popruhu sa určí do piatich minút od jeho vybratia zo stabilizačnej atmosféry alebo z nádoby.

2.7.3.3 Kondicionovanie na nízku teplotu.

2.7.3.3.1 Popruh sa ponechá najmenej 24 hodín v atmosfére s teplotou 20 ± 5 °C a s relatívnou vlhkosťou 65 ± 5 %.

2.7.3.3.2 Potom sa popruh ponechá 1,5 hodiny ponechá na rovnej ploche v mraziacej komore pri teplote - 30 ± 5 °C. Potom sa prehne a prehyb sa zaťaží bremenom s hmotnosťou 2 kg, ktoré bolo vopred ochladené na teplotu - 30 ± 5 °C. Po ponechaní zaťaženého popruhu počas 30 minút v tej istej mraziacej komore sa záťaž odstráni a do 5 minút po vybratí popruhu z mraziacej komory sa odmeria jeho medzná záťaž.

2.7.3.4 Kondicionovanie na vysokú teplotu.

2.7.3.4.1 Popruh sa ponechá 3 hodiny vo vyhrievacej komore v atmosfére s teplotou 60 ± 5 °C a relatívnou vlhkosťou 65 ± 5 %.

2.7.3.4.2 Medzná záťaž sa určí do 5 minút od vybratia popruhov z vykurovacej komory.

2.7.3.5 Vystavenie účinkom vody.

2.7.3.5.1 Popruh sa na 3 hodiny celkom ponorí do destilovanej vody s teplotou (20 ± 5) °C, do ktorej sa pridalo nepatrné množstvo zmáčadla. Použije sa ľubovolný zmáčací prostriedok vhodný pre skúšané textilné vlákno.

2.7.3.5.2 Medzná záťaž popruhu sa určí do 10 minút po vybratí popruhu z vody.

2.7.3.6 Kondicionovanie na odieranie.

2.7.3.6.1 Odieranie sa vykoná na každom zariadení, v ktorom je popruh v dotyku s niektorou pevnou časťou pásov. Skúška odolnosti proti odieraniu typu 1 (bod 2.7.3.6.4.1) sa nemusí vykonávať na nastavovacích zariadeniach, kde sa mikrošmykovou skúškou (2.7.4) preukázalo, že popruh prešmykuje menej než o polovicu predpísanej dráhy. Pri nastavení na skúšobnom zariadení sa približne zachová vzájomná poloha popruhu a dotykovej plochy.

2.7.3.6.2 Vzorky, ktoré sa majú podrobiť skúške oderom sa uložia na najmenej 24 hodín do atmosféry s teplotou 20 ± 5 °C a s relatívnou vlhkosťou 65 ± 5 %. Izbová teplota počas trvania skúšky musí byť medzi 15 až 30 °C.

2.7.3.6.3 Požiadavky na jednotlivé postupy odierania sú uvedené v tejto tabuľke:





Sila (N) Frekvencia (Hz) Počet cyklov Posun (mm) Postup typu 1 2,5 0,5 5 000 300 ± 20 Postup typu 2 0,5 0,5 45 000 300 ± 20 Postup typu 3 (1) 0 — 5 0,5 45 000 – (1) Pozri bod 2.7.6.3.6.4.3.

Posun uvedený v piatom stĺpci tejto tabuľky predstavuje veľkosť rozkmitu vratného pohybu pôsobiaceho na popruh.

2.7.3.6.4 Podmienky pre jednotlivé postupy odierania.

2.7.3.6.4.1 Postup typu 1: pre prípad, keď popruh prešmykuje cez nastavovacie zariadenie pásu. Na jeden koniec popruhu sa pôsobí zvislou silou bremena 2,5 daN. Druhý koniec popruhu nastavený vodorovne sa podrobí vratnému vodorovnému pohybu. Nastavovacie zariadenie sa umiestni tak, aby vodorovná časť popruhu zostala zaťažená (pozri prílohu XII obrázok 1).

2.7.3.6.4.2 Postup typu 2: pre prípad, keď popruh zmení smer prechodu cez pevnú časť. Uhly, ktoré medzi sebou zvierajú obidva konce popruhu musia zodpovedať obrázku 2 v prílohe XII. Na popruh pôsobí stála sila 0,5 daN. Ak popruh pri prechode cez pevnú časť mení smer viac než jedenkrát, môže sa zaťaženie 0,5 daN zvýšiť tak, aby sa dosiahol predpísaný 300 mm posun popruhu pri prechode cez pevnú časť.

2.7.3.6.4.3 Postup typu 3: pre prípady, keď je popruh prišitý alebo podobným spôsobom prichytený k niektorej pevnej časti. Celkový posun musí byť 300 ± 20 mm, pričom zaťaženie 5 daN pôsobí iba počas doby zodpovedajúcej posunu 100 ± 20 mm na každú polperiódu (pozri prílohu XII obrázok 3).

2.7.4 Mikrošmyková skúška (pozri prílohu XII obrázok 3).

2.7.4.1 Súčasti alebo zariadenia, ktoré sa majú podrobiť mikrošmykovej skúške, sa pred skúšaním musia uložiť najmenej na 24 hodín do prostredia s teplotou 20 ± 5 °C a relatívnou vlhkosťou 65 ± 5 %. Skúška sa vykonáva v prostredí s okolitou teplotou v rozmedzí medzi 15 až 30 °C.

2.7.4.2 Treba zabezpečiť, aby voľná časť nastavovacieho zariadenia smerovala buď hore, alebo dolu ku skúšobnému stolu, rovnako ako vo vozidle.

2.7.4.3 Dolný koniec popruhu sa zaťaží silou 5 daN. Druhý koniec popruhu sa vystaví vratnému pohybu s celkovou amplitúdou 300 ± 20 mm (pozri obrázok).

2.7.4.4 Ak voľný koniec slúži ako náhradný popruh, v žiadnom prípade sa nesmie pripevniť alebo prichytiť akýmkoľvek spôsobom k zaťaženej časti.

2.7.4.5 Musí sa zabezpečiť, aby popruh na skúšobnom stole v uvoľnenej polohe zvoľna visel z nastavovacieho zariadenia pásu v podobe vydutej krivky, rovnako ako vo vozidle. Sila 5 daN záťaž, ktorá pôsobí na skúšobný stôl, musí byť vedená zvisle tak, aby sa zabránilo kývaniu záťaže a krúteniu pásu. Pripevňovacie kovanie sa k záťaži pôsobiacej silou 5 daN záťaži prichytí rovnako ako vo vozidle.

2.7.4.6 Pred samotným začiatkom skúšky sa vykoná séria 20 cyklov, aby sa systém samočinného napínania pásu náležite ustálil.

2.7.4.7 Vykoná sa 1 000 cyklov s frekvenciou 0,5 cyklu za sekundu s celkovou amplitúdou posunu 300 ± 20 mm. Sila 5 daN musí pôsobiť iba počas doby zodpovedajúcej posunu 100 ± 20 mm na každú polperiódu.

2.7.5 Skúška medze pevnosti popruhu (statická skúška).

2.7.5.1 Skúška sa zakaždým vykonáva na 2 nových vzorkách popruhu s dostatočnou dĺžkou, ktoré sú kondicionované podľa bodu 2.7.3.

2.7.5.2 Každý popruh sa musí uchopiť do čeľustí stroja na skúšanie pevnosti v ťahu. Čeľuste sú skonštruované tak, aby sa vylúčilo pretrhnutie popruhu v bode dotyku s čeľusťami alebo v ich blízkosti. Rýchlosť posunu popruhu musí byť približne 100 mm/min. Čeľuste stroja sa nastavia tak, aby sa voľná dĺžka vzorky pri začiatku skúšky rovnala 200 ± 40 mm.

2.7.5.3 Pri dosiahnutí sily 980 daN sa šírka popruhu odmeria bez zastavenia stroja.

2.7.5.4 Zaťaženie sa potom ďalej zvyšuje až do pretrhnutia popruhu, pričom sa zaznamená hodnota medzného zaťaženia.

2.7.5.5 Ak popruh prekĺzne alebo sa pretrhne v bode dotyku s niektorou čeľusťou alebo vo vzdialenosti do 10 mm od niektorej z nich, skúška je neplatná a musí sa opakovať na ďalšej vzorke.

2.7.6 Skúška statickej pevnosti pevných súčastí súpravy pásu.

2.7.6.1 Spona a nastavovacie zariadenie pásu sa musia pripojiť ku skušobnému stroju svojím bežným pripevňovacím kovaním a zaťažiť silou 980 daN. V prípade postrojových pásov sa spona ku skúšobnému zariadeniu pripojí popruhmi, ktoré sú prichytené k spone a k jazýčku alebo k dvom jazýčkom umiestneným približne symetricky ku geometrickému stredu spony. Ak je spona alebo nastavovacie zariadenie pásu súčasťou pripevňovacieho kovania alebo spoločného dielu trojbodového pásu, spona alebo nastavovacie zariadenie sa musia skúšať spoločne s pripevňovacím kovaním podľa bodu 2.7.6.2, okrem prípadu navíjačov s vratnou kladkou pri vrchnom uchytení popruhu. V tomto prípade sa skúšobné zaťaženie musí rovnať 980 daN a dĺžka popruhu, ktorá zostane navinutá na cievke v momente zablokovania, sa čo najviac musí blížiť hodnote 450 mm.

2.7.6.2 Pripevňovacie kovania a nastavovacie zariadenia pre výšku sa skúšajú spôsobom uvedeným v bode 2.7.6.1, avšak silou 1 470 daN, pričom s výhradou ustanovení druhej vety bodu 2.7.8.1 musí toto zaťaženie pôsobiť za čo najnepriaznivejších podmienok, aké len môžu nastať vo vozidle, v ktorom je správne namontovaný pás. Pri skúške navíjačov sa popruh z cievky odvinie úplne.

2.7.6.3 Dve vzorky úplnej súpravy pásu sa umiestnia na 2 hodiny do mraziacej komory s teplotou — 10 °C ± 1 °C. Ihneď po ich vybratí z komory sa navzájom zapadajúce časti spony ručne zasunú do seba.

2.7.6.4 Dve vzorky úplnej súpravy pásu sa umiestnia na 2 hodiny do mraziacej komory s teplotou (- 10 ± 1) °C. V šetky skúšané pevné časti a súčasti z plastov sa striedavo poukladajú na rovný oceľový povrch (ktorý bol spoločne so vzorkami v mraziacej komore), uložený na vodorovnom pevnom podklade s hmotnosťou najmenej 100 kg; do 30 sekúnd po ich vybratí z mraziacej komory sa na skúšobnú vzorku nechá voľným pádom z výšky približne 300 mm padnúť oceľové závažie s hmotnosťou 18 kg. Nárazová plocha má stupeň tvrdosti najmenej 45 HRC a povrch s vypuklým tvarom s priečnym polomerom 10 mm a s pozdĺžnym polomerom 150 mm. Jedna vzorka sa skúša tak, že os zakrivenej tyče je rovnobežná s popruhom, druhá vzorka sa skúša so z krivenou tyčou, ktorá s popruhom zviera uhol 90o.

2.7.6.5 Spony s časťami, ktoré sú spoločné pre dva bezpečnostné pásy, sa zaťažia spôsobom podobným podmienkam používania vo vozidle so sedadlami nastavenými do strednej polohy. Smer pôsobenia závažia sa stanoví podľa bodu 2.7.8.1. Na každý popruh musí súčasne pôsobiť zaťaženie 1 470 daN. Zariadenie vhodné pre uvedenú skúšku je zobrazené v prílohe XI.

2.7.6.6 Pri skúške ľubovoľného ručného nastavovacieho zariadenia sa popruh musí rovnomerne pretiahnuť cez uvedené zariadenia pri zohľadnení bežných podmienok bežného používania rýchlosťou približne 100 mm/s, pričom maximálna sila sa zmeria s presnosťou na 0,1 daN po prejdení počiatočných 25 mm pásu. Skúška sa vykoná v oboch smeroch pohybu popruhu cez nastavovacie zariadenie, pričom pred samotným meraním sa s popruh podrobí 10 cyklom.

2.7.7 Dodatočné skúšky navíjačov.

2.7.7.1 Životnosť mechanizmu navíjača.

2.7.7.1.1 Popruh sa odvíja a necháva navíjať pre požadovaný počet cyklov rýchlosťou najviac 30 cyklov za minútu. V prípade navíjačov s núdzovým blokovaním sa za popruh po každom piatom cykle trhne, aby sa navíjač zablokoval. Rovnaký počet trhnutí sa vykoná v každej z piatich rôznych odvinutých dĺžok popruhu, a to pri 90 %, 80 %, 75 %, 70 % a 65 % z celkovej dĺžky popruhu na navíjači. Pri dĺžke väčšej než 900 mm sa tieto percentuálne podiely prepočítajú na konečnú 900 mm dĺžku popruhu, ktorá zostáva navinutá na navíjači.

2.7.7.1.2 Zariadenie vhodné pre skúšky uvedené v bode 2.7.7.1.1 je zobrazené v prílohe IV.

2.7.7.2 Blokovanie navíjačov s núdzovým blokovaním.

2.7.7.2.1 Blokovanie navíjača sa skúša na posledných 300 ± 3 mm popruhu navinutých na cievke.

2.7.7.2.1.1 Pri aktivácii navíjača pohybom popruhu sa popruh rozvíja rovnakým smerom, ako keď je navíjač bežne namontovaný do vozidla.

2.7.7.2.1.2 Citlivosť navíjačov na spomalenie vozidla sa skúša pri uvedenom rozvinutí v dvoch vzájomne kolmých smeroch, ktoré sú vodorovné, ak je navíjač namontovaný vo vozidle podľa pokynov výrobcu bezpečnostných pásov. Technická skúšobňa vykonávajúca skúšku na schválenie typu si vyberie jeden z týchto smerov tak, aby podmienky pre aktiváciu blokovacieho mechanizmu boli čo najmenej priaznivé.

2.7.7.2.2 Zariadenie vhodné pre skúšky podľa bodu 2.7.7.2.1 je popísané v prílohe V. Musí byť skonštruované tak, aby sa požadované zrýchlenie dosiahlo skôr, než sa z navíjača odvinie viac než 5 mm popruhu, a aby bol pri odvíjaní zabezpečený priemerný nárast zrýchlenia, ktorý neklesne pod 25g/s a nepresiahne 150 g/s.

2.7.7.2.3 Na účely skúšania podľa požiadaviek bodu 2.4.5.2.1.3 a 2.4.5.2.1.4 sa navíjač musí namontovať na vodorovný stôl, ktorý sa nakláňa rýchlosťou nepresahujúcou 2o za sekundu, až kým sa navíjač zariadenia nezablokuje. Skúška sa opakuje v ďalších smeroch tak, aby sa zabezpečilo splnenie požiadaviek.

2.7.7.3 Odolnosť proti prachu.

2.7.7.3.1 Navíjač sa umiestni do skúšobnej komory podľa zobrazenia v prílohe V I. Umiestnenie navíjača musí byť rovnaké ako je umiestnenie pri namontovaní vo vozidle. Skúšobná komora musí obsahovať množstvo prachových častíc podľa požiadaviek bodu 2.7.7.3.2. Z navíjača sa odvinie popruh v dĺžke 500 mm a nechá sa odvinutý, s výnimkou, že do jednej až dvoch minút po každom rozvírení prachu musí byť podrobený 10 úplným cyklom rozvinutia a navinutia popruhu. Po časovom úseku 5 hodín sa každých 20 minút n dobu 5 sekúnd rozvíri prach suchým stlačeným vzduchom neobsahujúcim mazací olej a prechádzajúcim cez otvor s priemerom 1,5 ± 0,1 mm pri tlaku 5,5.105 Pa ± 0,5.105 Pa.

2.7.7.3.2 Prach použitý pri skúške podľa bodu 2.7.7.3.1 musí pozostávať z približne z 1 kg suchého kremeňa s týmto rozložením zrnitosti: a) sito s otvormi 150 μm pri priemere drôtika 104 μm: prepad 99 až 100 %; b) sito s otvormi 105 μm pri priemere drôtika 64 μm: prepad 76 až 86 %; c) sito s otvormi 75 μm pri priemere drôtika 52 μm: prepad 60 až 70 %.

2.7.7.4 Navíjacia sila.

2.7.7.4.1 Navíjacia sila sa meria pomocou súpravy bezpečnostného pásu nasadeného na figurínu tak ako pri dynamickej skúške predpísanej v bode 2.7.8. Napnutie popruhu sa meria čo najbližšie k bodom dotyku s figurínou (ale tesne mimo nej), pričom popruh je navíjaný rýchlosťou približne 0,6 m/min.

2.7.8 Dynamické skúšky súpravy pásu alebo zadržiavacieho systému.

2.7.8.1 Súprava pásu sa namontuje na vozík vybavený sedadlom a kotviacimi úchytmi definovanými v prílohe V II. Ak je však súprava pásu určená na osobitné vozidlo alebo určitý typ vozidla, vzdialenosť medzi figurínou a kotviacimi úchytmi určí skúšobňa vykonávajúca skúšky na schválenie typu buď podľa montážnych pokynov dodávaných s pásom, alebo podľa údajov poskytnutých výrobcom vozidla. V prípade, že sa dynamická skúška vykonáva pre iný typ vozidla, nemusí sa opakovať pre iné typy vozidiel, kde vzdialenosť každého kotviaceho bodu je menšia než 50 mm od príslušného kotviaceho bodu skúšaného pásu. Alternatívne môžu výrobcovia na skúšku stanoviť kotviace hypotetické kotviace miesto tak, aby bol zahrnutý maximálny počet skutočných kotviacich bodov. Ak je pás vybavený nastavovačom výšky podľa definície v uvedenom bode 1.8.6, musí sa poloha zariadenia a prostriedky pre jeho zabezpečenie zhodovať s usporiadaním daným konštrukciou vozidla.

2.7.8.1.1 V prípade bezpečnostných pásov alebo zadržiavacich systémov s predpínacím zariadením, u ktorých sa počíta s dielmi odlišnými od dielov zabudovaných do vlastnej súpravy bezpečnostného pásu, sa súprava pásu namontuje na skúšobný vozík spoločne s ďalšími potrebnými dielmi vozidla spôsobom predpísaným v bodoch 2.7.8.1.2 až 2.7.8.1.6. Alternatívne, v prípadoch, že sa tieto zariadenia nemôžu skúšať na skúšobnom vozíku, môže výrobca preukázať bežnou skúškou čelným nárazom pri rýchlosti 50 km/hod podľa postupu normy ISO 3560 (1975/11/1 — Cestné vozidlá — Metóda skúšky čelným nárazom na pevnú bariéru), že zariadenie vyhovuje požiadavkám tejto smernice. Ak bezpečnostný pás tvorí konštrukčnú časť súpravy, ktorá je predmetom žiadosti o typové schválenie konštrukčnej časti ako zadržiavací systém, tento bezpečnostný pás sa musí namontovať na tú časť konštrukcie vozidla, na ktorú sa obvykle uchytí, a táto časť sa pripevní na skúšobný vozík spôsobom opísaným ďalej.

2.7.8.1.2 Na zabezpečenie vozidla počas skúšky sa nesmie použiť zosilnenie kotviacich úchytov sedadiel alebo bezpečnostných pásov, prípadne zmenšenie bežnej deformácie nosnej konštrukcie vozidla. Vozidlo nesmie mať takú prednú časť, ktorá by obmedzením dopredného pohybu figuríny, okrem nôh figuríny, zmenšovala silu pôsobiacu na zadržiavací systém počas dynamickej skúšky. Odstránené časti konštrukcie sa môžu nahradiť časťami s rovnakou pevnosťou za predpokladu, že nebudú brániť doprednému pohybu figuríny.

2.7.8.1.3 Istiace zariadenie sa bude považovať za vyhovujúce ak nepôsobí v oblasti rozkladajúcej sa po celej šírke konštrukcie a ak vozidlo alebo konštrukcia sú blokované alebo znehybnené vpredu vo vzdialenosti väčšej než 500 mm od kotviacich bodov skúšaného zadržiavacieho systému. V zadu sa konštrukcia zabezpečí v dostatočnej vzdialenosti za kotviacimi úchytmi, aby sa vyhovelo požiadavkám bodu 2.7.8.1.2.

2.7.8.1.4 Sedadlá sa nastavia a umiestnia do polohy pre riadenie alebo cestovanie podľa uváženia technickej skúšobne vykonávajúcej typovú skúšku, tak, aby sa vytvorili čo najmenej priaznivé podmienky z hľadiska pevnosti, zlučiteľné s umiestnením figuríny vo vozidle. Poloha sedadiel sa presne uvedie v protokole o skúške. Ak má sedadlo nastaviteľné operadlo, musí byť zablokované v polohe predpísanej výrobcom alebo, ak pokyny neexistujú, takým spôsobom, aby operadlo zvieralo efektívny uhol čo najbližšie k 25o pre vozidlá kategórie M1 a N1 a čo najbližšie k uhlu 15o pre vozidlá ostatných kategórií.

2.7.8.1.5 Na účely vyhodnotenia požiadaviek bodu 2.6.1.4.1 sa sedadlo považuje za umiestnené v najprednejšej polohe pre riadenie alebo cestovanie, primerane k rozmerom figuríny.

2.7.8.1.6 Všetky sedadlá tej istej skupiny sedadiel sa skúšajú súčasne.

2.7.8.2 Súprava pásu sa musí pripevniť na figurínu podľa popisu v prílohe V III. Medzi chrbát figuríny a operadlo sedadla sa vloží doska s hrúbkou 25 mm. Pás sa musí pevne uchytiť okolo figuríny. Potom sa doska vytiahne a figurína sa usadí chrbtom po celej dĺžke v dotyku s operadlom sedadla. Musí sa urobiť kontrola, či obidve časti spony sú zapnuté tak, aby sa neznížila spoľahlivosť uzáveru.

2.7.8.3 Voľné konce popruhov musia presahovať dostatočne ďaleko za nastavovače dĺžky pásu v dĺžke, ktorá umožní prekĺznutie.

2.7.8.4 Vozík sa musí poháňať tak, že v okamihu nárazu bude rýchlosť jeho voľného chodu (50 ± 1) km/h a figurína pritom zostane stabilná. Brzdná dráha vozíka musí byť (400 ± 50) mm. V ozík musí počas spomaľovania zostať vo vodorovnej polohe. Spomalenie vozíka sa dosiahne pomocou prístroja predpísaného v prílohe V II alebo pomocou ľubovoľného iného zariadenia, ktoré umožní dosiahnuť rovnocenné výsledky. Prístroj musí vyhovovať výkonnostným požiadavkám podľa prílohy IX.

2.7.8.5 Bezprostredne pred nárazom sa odmeria rýchlosť vozíka, posun figuríny dopredu a rýchlosť hrudníka figuríny pri posunutí o 300 mm.

2.7.8.6 Po náraze sa súprava pásu alebo zadržiavací systém a jeho pevné časti musí vizuálne prekontrolovať bez rozopnutia spony, aby sa zistilo, či nedošlo k poruche alebo pretrhnutiu. V prípade zadržiavacieho systému sa po skúške overí, či nie sú viditeľné trvalo zdeformované časti konštrukcie vozidla spojené s vozíkom. Ak sa nejaká deformácia zistí, musí brať do úvahy pri výpočtoch podľa bodu 2.6.1.4.1.

2.7.9 Skúška rozopínania spony.

2.7.9.1 Pri tejto skúške otvárania spony sa použije súprava pásov po ich podstúpili dynamickej skúške podľa bodu 2.7.8.

2.7.9.2 Súprava pásu sa musí odmontovať zo skúšobného vozíka bez rozopnutia spony. Spona sa zaťaží priamym ťahom za popruhy, ktoré sú k nej upevnené, tak, aby na všetky popruhy pôsobila sila (60/n) daN; kde „n“ je počet popruhov pripojených na zapnutú sponu; minimálny počet sú 2 popruhy. Ak je spona uchytená na pevnú časť zariadenia, musí sa pri pôsobení sily brať do úvahy uhol zvieraný sponou a pevnou časťou zariadenia počas dynamickej skúšky. Pri rýchlosti zaťažovania (400 ± 20) mm/min musí sila pôsobiť na geometrický stred uvoľňovacieho tlačidla spony v smerne konštantnej osi rovnobežnej s počiatočným smerom pohybu tlačidla. Pri pôsobení sily potrebnej na rozopnutie spony musí byť spona uchytená na pevnej podpere. Uvedená hodnota zaťaženia nesmie presiahnuť medznú hodnotu podľa bodu 2.4.2.5. Dotyková plocha skúšobného zariadenia musí mať guľový tvar s polomerom (2,5 ± 0, 1) mm a hladký kovový povrch.

2.7.9.3 Odmeria sa sila potrebná na rozopnutie spony a zaznamená sa akákoľvek porucha spony.

2.7.9.4 Po skúške rozopínania spony sa vykoná vizuálna kontrola súčastí súpravy pásu alebo zadržiavacieho systému skúšaného podľa bodu 2.7.8 a v protokole o skúške sa uvedie rozsah ich poškodenia pri tejto dynamickej skúške.

2.7.10 Dodatočné skúšky bezpečnostných pásov s predpínacím zariadením — kondicionovanie vzorky v komore. Predpínacie zariadenie sa môže oddeliť od skúšaného bezpečnostného pásu a uchovávať počas 24 hodín pri teplote (60 ± 5) °C. Potom sa teplota na 2 hodiny zvýši na (100 ± 5) °C. Následne sa toto zariadenie uloží na 24 hodín v teplote (- 30 ± 5o) C. Po vybratí z klimatizačnej komory sa zariadenie zohreje na izbovú teplotu. Ak zariadenie bolo predtým oddelené od bezpečnostného pásu, znovu sa k nemu pripojí.

2.7.11 Skúšobný protokol. Do skúšobného protokolu sa zaznamenajú výsledky všetkých skúšok predpísaných v bode 2.7, najmä rýchlosť vozíka, maximálny posun figuríny dopredu, poloha spony, sila potrebná na otvorenie spony a akákoľvek porucha alebo pretrhnutie. Ak v zmysle bodu 2.7.8.1 neboli rešpektované kotviace požiadavky uvedené v prílohe V II, v skúšobnom protokole sa uvedie spôsob namontovania súpravy pásu alebo zadržiavacieho systému a presne sa uvedú dôležité rozmery a uhly. V skúšobnom protokole sa zaznamená aj akákoľvek deformácia alebo porucha spony pri skúške. V prípade zadržiavacieho systému sa v skúšobnom protokole uvedie taktiež spôsob pripevnenia konštrukcie vozidla k vozíku, poloha sedadiel a sklon ich operadiel. Ak posun dopredný figuríny presiahol hodnoty predpísané v bode 2.6.1.3, v skúšobnom protokole sa musí uviesť, či boli splnené požiadavky podľa bodu 2.6.1.4.1.

2.8 Zhoda výroby.

2.8.1 Akýkoľvek bezpečnostný pás alebo zadržiavací systém schválený podľa tejto smernice musí byť vyrobený tak, aby zodpovedal uvedenému typu, pričom musí spĺňať požiadavky stanovené v bodoch 2.3, 2.4, 2.5, 2.6 a 2.7.

2.8.2 Dodržanie požiadaviek podľa bodu 2.8.1 pri výrobe sa musí overovať zodpovedajúcou kontrolou výroby.

2.8.3 Vo všeobecnosti platí, že sa musia prijať opatrenia na zabezpečenie zhody výroby v súlade s ustanoveniami článku 10 smernice 70/156/EHS.

2.8.3.1 Zvláštne ustanovenia s podrobným rozpisom vykonávaných skúšok a frekvencie skúšok sú uvedené v prílohe XVI k tejto smernici, prípadne v prílohe 16 k dokumentu, na ktorý odkazuje príloha XVII.

2.9 Návody.

2.9.1 Ak sa bezpečnostné pásy dodávajú oddelenie od vozidla, musí byť na obale a v montážnom návode jasne uvedený typ alebo typy vozidiel, pre ktoré sú určené.

2.9.2 Ku každému detskému zadržiavaciemu systému musí byť priložený návod uvedený v prílohe X.

3. POŽIADAVKY NA MONTÁŽ DO V OZIDLA

3.1.1 Okrem sedadiel určených výhradne na použitie, keď vozidlo stojí, sedadlá vozidiel patriacich do kategórie M1, M2 (triedy III alebo B), M3 (triedy III alebo B) a N sa vybavia bezpečnostnými pásmi a/alebo zadržiavacími systémami v súlade s požiadavkami tejto smernice. Vozidlá triedy I, II alebo A, ktoré patria do kategórie M2 alebo M3 môžu byť vybavené bezpečnostnými pásmi a/alebo zadržiavacími systémami, ak sú v súlade s požiadavkami tejto smernice.

3.1.2 Pre všetky miesta na sedenie, pre ktoré sa vyžaduje montáž bezpečnostných pásov alebo zadržiavacích systémov, sa musia použiť tie typy bezpečnostných pásov alebo zadržiavacích systémov, ktoré sú uvedené v prílohe XV [s ktorými sa nemôžu použiť ani navíjače bez blokovania (bod 1.8.1), ani navíjače s ručným odblokovaním (bod 1.8.2)]. Na všetkých miestach na sedenie, pre ktoré sú v prílohe XV predpísané brušné pásy typu B, je dovolené používať brušné pásy Br3 s výnimkou tých prípadov, keď sa pri bežnom zapnutí spony stiahnu na dĺžku, ktorá značne zníži pohodlie cestujúcich.

3.1.3 Ak je vozidlo vybavené integrovaným detským zadržiavacím systémom, musí tento systém vyhovovať príslušným požiadavkám uvedeným v prílohe XVII.

3.1.4 U vozidiel, kde nie sú bezpečnostné pásy predpísané, môžu sa namontovať podľa voľby výrobcu bezpečnostné pásy alebo zadržiavací systém akéhokoľvek typu vyhovujúceho tejto smernici. Pre miesta na sedenie, pre ktoré sú v prílohe XV predpísané brušné pásy, sa môžu ako alternatíva k brušným pásom poskytnúť pásy typu A povolené v prílohe XV.

3.1.5 Na trojbodových pásoch vybavených navíjačmi musí najmenej jeden navíjač pôsobiť na diagonálny popruh.

3.1.6 Okrem vozidiel kategórie M môže sa povoliť navíjacie zariadenie s núdzovým blokovaním typu 4 N (bod 1.8.5) namiesto navíjacieho zariadenia typu 4 (bod 1.8.4), ak sa so súhlasom technickej skúšobne zodpovednej za vykonanie skúšok ukáže, že použitie navíjačov typu 4 by nebolo praktické.

3.1.7 Pre predné krajné a predné stredné sedadlá znázornené v prílohe XV a označené symbolom * sa musia brušné pásy typu uvedeného v uvedenej prílohe považovať za dostatočné, ak je čelné sklo umiestnené mimo referenčnú zónu definovanú v prílohe II k smernici 74/60/EHS. Vo vzťahu k bezpečnostným pásom sa čelné sklo považuje za súčasť referenčnej zóny, ak sa dostane do statického kontaktu so skúšobným zariadením využívaným v postupoch popísaných v prílohe II k smernici 74/60/EHS.

3.1.8 Všetky miesta na sedenie označené na nákresoch v prílohe XV symbolom #, ktoré je možné považovať za „exponované miesta na sedenie“ podľa definície v bode 3.1.9 musia byť vybavené brušnými pásmi typu uvedeného v prílohe XV.

3.1.9 „Exponované miesto na sedenie“ znamená také miesto, ktoré nemá pred sedadlom „ochrannú prepážku“ v priestore definovanom takto: — medzi dvoma vodorovnými rovinami, z ktorých jedna prechádza cez „H“ bod a druhá prechádza 400 mm nad ním, — medzi dvoma zvislými pozdĺžnymi rovinami, ktoré sú symetricky umiestnené vzhľadom na „H“ bod vo vzdialenosti 400 mm od seba, — za priečnou zvislou rovinou vo vzdialenosti 1,30 m od „H“ bodu. Na účely tejto požiadavky „ochranná prepážka“ znamená povrch dostatočnej pevnosti bez viditeľných prerušení tak, že ak sa stred gule s priemerom 165 mm geometricky premietne v pozdĺžnom vodorovnom smere do ktoréhokoľvek bodu vyššie definovaného priestoru, nesmie byť v ochrannej prepážke, ktorým by mohol prejsť geometrický priemet tejto gule. Sedadlo sa považuje za „exponované miesto na sedenie“, ak celková plocha kombinovaného povrchu ochrannej prepážky v priestore definovanom vyššie je menšia než 800 cm2.

3.1.10 Všetky miesta na sedenie označenom v prílohe XV značkou z musia byť vybavené trojbodovým bezpečnostným pásom typu určeného v prílohe XV, ak nie je splnená niektorá z týchto podmienok: — priamo pred týmto miestom je sedadlo alebo iná časť vozidla podľa bodu 3.5 v dodatku 1 prílohy III k smernici Rady 74/408/EHS (7)priamo vpredu, alebo — žiadna časť vozidla nie je vo vnútri referenčnej zóny, alebo keď je vozidlo v pohybe, môže vojsť do referenčnej zóny, alebo — časti vozidla vo vnútri uvedenej referenčnej zóny spĺňajú požiadavky pohltenia kinetickej energie definované v dodatku 6 prílohy III k smernici 74/408/EHS, v ktorom prípade môžu byť na danom sedadle namontované dvojbodové pásy typu uvedeného v prílohe XV.

3.1.11 S výhradou bodu 3.1.12 musí byť každé miesto na sedenie pre cestujúceho, ktoré je vybavené airbagom, označené aj výstrahou varujúcou pred použitím dozadu smerujúceho detského zadržiavacie systému na zodpovedajúcom sedadle. V ýstražný štítok s piktogramom, ktorý môže obsahovať aj vysvetľujúci text, sa musí pre týmto sedadlom upevniť trvalým spôsobom na ľahko viditeľnom mieste. Príklad možného vyhotovenia tohto piktogramu je znázornený na obrázku 1. Ak nie je štítok viditeľný pri zatvorených dverách, musí byť trvalo viditeľné upozornenie na tento štítok.

3.1.12 Požiadavky bode 3.1.11 neplatia, ak je vozidlo vybavené automatickým snímačom namontovania dozadu smerujúceho detského zadržiavacieho systému a zabezpečuje, aby airbag nebol aktivovaný pri namontovaní takého detského zadržiavacieho systému.

3.1.13 Pre sedadlá, ktoré sa môžu otočiť alebo prestaviť iným smerom a používať pri stojacom vozidle, platia požiadavky bodu 3.1.1 iba pre tie prestavenia sedadiel, ktoré sú podľa tejto smernice určené na bežné použitie, keď sa vozidlo pohybuje po ceste. Poznámka o tejto úprave sa zahrnie do informačného dokumentu.

3.2 Všeobecné požiadavky.

3.2.1 Bezpečnostné pásy a zadržiavacie systémy sa musia uchytiť na kotvenia vyhovujúce špecifikáciám podľa smernice 76/115/EHS.

3.2.2 Bezpečnostné pásy a zadržiavacie systémy sa musia namontovať tak, že pri správnom opotrebovávaní budú spoľahlivo fungovať a znižovať riziko úrazu v prípade dopravnej nehody. Predovšetkým sa musia namontovať tak, aby:

3.2.2.1 popruhy sa nemohli dostať do nebezpečnej konfigurácie;

3.2.2.2 bolo minimalizované nebezpečenstvo, že správne nainštalovaný pás sa zošmykne z ramena osoby ako výsledok jeho pohybu dopredu;

3.2.2.3 bolo minimalizované riziko zhoršenia kvality popruhu šúchaním o ostré hrany pevných častí konštrukcie vozidla alebo sedadiel.

3.2.2.4 Konštrukčný návrh a inštalácia každého bezpečnostného pásu pre každé miesto na sedenie sa musí realizovať tak, aby bol pás okamžite prístupný pre použitie. Okrem toho v prípadoch, keď sa je možné celé sedadlo alebo sedadlový vankúš, alebo operadlo sedadla poskladať tak, aby umožnili prístup do zadnej časti vozidla alebo na vynesenie tovaru alebo batožiny, po sklopení a vrátení sedadiel do ich sedacej polohy, musia byť bezpečnostné pásy týchto sedadiel prístupné pre použitie alebo pre ich jednoduché vybratie spod sedadla alebo spoza neho jednou osobou, podľa pokynov v príručke motorového vozidla, bez nutnosti jej zvláštneho školenia alebo praxe.

3.2.2.5 Technická skúšobňa overí, že pri jazyku riadne zapnutom do spony a bez obsadenia sedadla cestujúcim sú splnené tieto podmienky: — pás je natoľko voľný, že nebráni tomu, aby bol správne namontovaný detský zadržiavací systém odporúčaný výrobcom, a — zatiahnutím za plecovú časť trojbodového pásu s vonkajším pôsobením vnesie do brušnej časti pásu ťah najmenej 50 N.

3.3 Osobitné požiadavky na pevné časti zabudované do bezpečnostných pásov alebo zadržiavacích systémov.

3.3.1 Pevné časti ako sú spony, nastavovače a prídavné prvky pásov, nesmú zvyšovať nebezpečenstvo úrazu pripútanej osoby ani ostatných cestujúcich vozidla v prípade dopravnej nehody.

3.3.2 Zariadenie pre uvoľnenie spony musí byť jasne viditeľné a v dosahu pripútanej osoby a musí byť konštrukčne navrhnuté tak, aby sa neotváralo neúmyselne alebo náhodne. Spona sa musí namontovať tak, že ako pri zaťažení tak i v dobe, keď prenáša zaťaženie hmotnosť používateľa, ju mohol používateľ rozopnúť niektorou rukou jednoduchým pohybom v jednom smere. V prípade bezpečnostného pásu alebo zadržiavacieho systému predných krajných miest na sedenie okrem postrojových pásov, musí byť možné sponu zapnúť rovnakým spôsobom. Musí sa preskúšať, či pri dotyku spony s osobou sa nasadeným pásom vyhovuje plocha požiadavkám bodu 2.4.2.1 tejto prílohy.

3.3.3 Ak je pás nasadený, nastaví sa automaticky tak, aby sa riadne prispôsobil používateľovi, alebo musí byť skonštruovaný tak, aby ručný nastavovač dĺžky bol ľahko prístupný pre sediaceho cestujúceho a dal sa ľahko a pohodlne ovládať. Musí tiež umožňovať utiahnutie pásu iba jednou rukou tak, aby vyhovoval postave cestujúceho a polohe sedadla vo vozidle.

3.3.4 Bezpečnostné pásy alebo zadržiavacie systémy zahrňujúce navíjače musia byť namontované tak, aby navíjače mohli fungovať správne a účinne navíjali popruh.

3.4 Aby používatelia boli informovaní o opatreniach na prepravu detí, musia byť splnené požiadavky prílohy XVIII.

4. ŽIADOSŤ O ES TYPOVÉ SCHVÁLENIE PRE MOTOROVÉ V OZIDLO Z HĽADISKA MONTÁŽE BEZPEČNOSTNÝCH PÁSOV A ZADRŽIAVACÍCH SYSTÉMOV.

4.1 Žiadosť o typové schválenie podľa článku 3 ods. 4 smernice 70/156/EHS daného typu vozidla z hľadiska montáže bezpečnostných pásov a zadržiavacích systémov predkladá výrobca vozidla.

4.2 Vzor informačného dokumentu je uvedený v dodatku 2 príloha II.

4.3 Vzorka vozidla schvaľovaného typu sa musí predložiť technickej skúšobni, ktorá vykonáva skúšky typového schválenia.

5. UDELENIE ES TYPOVÉHO SCHVÁLENIA

5.1. Ak sú splnené príslušné požiadavky, udelí sa osvedčenie o ES typovom schválení podľa článku 4 ods. 3 a prípadne článku 4 ods. 4 smernice 70/156/EHS.

5.2 Vzor osvedčenia o ES typovom schválení je uvedený v:

5.2.1 v dodatku 3 prílohy II pre aplikácie uvádzané v bode 2.1;

5.2.2 v dodatku 4 prílohy II pre aplikácie uvádzané v bode 4.

5.3 Číslo typového schválenia podľa prílohy V II smernice 70/156/EHS sa musí priradiť každému schvaľovanému typu bezpečnostného pásu alebo zadržiavacieho systému a ku každému typu vozidla. Daný členský štát nesmie priradiť to isté číslo inému typu bezpečnostného pásu alebo zadržiavacieho systému, alebo inému typu vozidla.

6. MODIFIKÁCIA TYPU A ZMENY A DOPLNENIA K TYPOVÝM SCHVÁLENIAM

6.1 V prípade modifikácií buď typu vozidla alebo bezpečnostného pásu alebo zadržiavacich systémov schválených podľa tejto smernice platia ustanovenia článku 5 smernice 70/156/EHS. Obrázok 1 Piktogram(pozri bod 3.1.11)